Nóg 8 vas vir 93 moorde by Glebelands-hostelArgieffoto Agt verdagtes onder wie ŉ polisieman is vroeër in hegtenis geneem in verband met 93 moorde by die berugte Glebelands-hostel in uMlazi in KwaZulu-Natal. Mxolisi Kaunda, LUR vir gemeenskapsveiligheid, het dié nuus bevestig. Dié inhegtenisnemings volg nadat die Durbanse hooggeregshof die 28-jarige Mxoleleni Bhani, die sogenaamde Glebelands-huurmoordenaar, in September vanjaar tot lewenslange tronkstraf gevonnis het vir die moord op Sipho Ndovela. Hy is ook tot ŉ verdere 12 jaar tronkstraf gevonnis op aanklag van poging tot moord ná ŉ voorval in Junie 2015. Kaunda het dié inhegtenisnemings Dinsdag geloof. “Die onlangse deurbraak deur die polisie het die vertroue van Suid-Afrikaanse gemeenskappe in die polisie weer herstel. Ons loof die polisie vir hul werk omdat hulle selfs na ander dele van die land gereis het om die verdagtes vas te trek,” het hy gesê. Kaunda het gesê dié inhegtenisnemings is ŉ belangrike stap in die rigting om misdaad by die hostel ŉ nekslag toe te dien. “Die talle ongelisensieerde vuurwapens dui op hoe gevaarlik hierdie verdagtes is. Die polisie se volgehoue ondersoeke dui egter daarop dat die regering stabiliteit by dié hostel wil verkry.” Hy sê die inhegtenisneming van ŉ polisiebeampte bevestig dat “sommige goed opgeleide individue” saam met misdadigers werk om geweld te pleeg en om vrees by gemeenskappe in te boesem. Hy meen dié inhegtenisneming “sal ŉ sterk boodskap stuur”. Kaunda sê die regering het intussen verskeie stappe gedoen om ŉ einde te bring aan die situasie by die hostel. Kringtelevisiekameras is onder meer as deel van dié projek geïnstalleer en die omgewing word deurlopend gemonitor. Die agt verdagtes het in die landdroshof in uMlazi verskyn.